Psalms 30 - Sotho Holy Bible [Sotho Bible]
Ke tla go phagamiša, wena Jehofa, gobane o ntlhakodišitše Gomme ga se wa dumelela manaba a ka a thaba ka nna.
Wena Jehofa Modimo wa ka, ke ile ka llela gore o nthuše, gomme wa nkalafa.
Wena Jehofa, o ntšhitše moya wa ka gona kua Bodulabahu; O dirile gore ke dule ke phela, gore ke se theogele moleteng.
Opelelang Jehofa, lena bao le mmotegelago, Lebogang leina la gagwe le lekgethwa;
Gobane go galefelwa ke yena ke ga nakwana, Go kgahliša yena ke ga bophelo ka moka. Mantšiboa go ka lliwa, eupša mesong go goelelwa ka lethabo.
Ge e le nna ke boletše ke le boiketlong gore: “Le ka mohla nka se šišinywe.”
Wena Jehofa, ka baka la kgaugelo ya gago o dirile gore thaba ya ka e eme e tiile. O utile sefahlego sa gago; nna ka ferekana.
Ke ile ka dula ke go bitša, wena Jehofa; Ke ile ka dula ke lopa Jehofa gore a nkgaugele.
Ke tla boelwa ke’ng mading a ka ge ke theogela moleteng? Na lerole le tla go reta? Na le tla bolela ka go rereša ga gago?
Ekwa, hle Jehofa, gomme o nkgaugele. Wena Jehofa, eba mothuši wa ka.
Sello sa ka o se fetotše go bina ka lethabo; O ntlhobotše mekotla, wa dira gore ke dule ke apere lethabo,
E le gore pelo ya ka e go opelele gomme e se homole. Wena Jehofa Modimo wa ka, ke tla go reta go iša mehleng ya neng le neng.